รองนายกรัฐมนตรี ติดตามการแก้ไขปัญหาขาดแคลนแรงงานประมงทะเล พร้อมเร่งขับเคลื่อนการดำเนินงาน
รองนายกรัฐมนตรี ประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ด้านแรงงาน ติดตามการแก้ไขปัญหาขาดแคลนแรงงานประมงทะเล พร้อมเร่งขับเคลื่อนการดำเนินงาน

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหมประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ด้านแรงงาน (กนร.) ครั้งที่ 2/2561 ที่ห้องประชุม ศ.นิคม จันทรวิทุร กระทรวงแรงงาน โดยมีหน่วยงานที่เกี่ยวข้องเข้าร่วมประชุม อาทิ กระทรวงการต่างประเทศ กระทรวงเกษตรและสหกรณ์ กระทรวงสาธารณสุข สำนักงานตำรวจแห่งชาติ สภาอุตสาหกรรมแห่งประเทศไทย เป็นต้น ซึ่งมีวาระสำคัญในการพิจารณาหลายเรื่อง โดยที่ประชุมจะมีการรายงานการแก้ไขปัญหาขาดแคลนแรงงานประมงทะเล ตามวิธีแก้ไขปัญหา 3 แนวทาง ทั้งการขยายระยะเวลาแรงงานประมงที่ได้รับใบอนุญาตทำงานและผ่านการพิสูจน์สัญชาติ 11,000 คน ออกไปอีก 2 ปี การนำเข้าแรงงานจากประเทศเพื่อนบ้านตามรูปแบบรัฐต่อรัฐ (MOU) และมาตรการเปิดศูนย์จดทะเบียนและออกหนังสือคนประจำเรือ ตามมาตรา 83 แห่ง พ.ร.ก.ประมง ว่ามีความคืบหน้าการดำเนินงานอย่างไร ซึ่งในการประชุมครั้งนี้ มีเรื่องเพื่อพิจารณา 2 เรื่อง ได้แก่ การจัดตั้งศูนย์จัดเก็บข้อมูลแรงงานเมียนมาชั่วคราว และการพิจารณาความเหมาะสมของประเทศต้นทางเพื่อกำหนดให้คนต่างด้าวที่มีสัญชาติของประเทศต้นทางเข้ามาทำงานกรรมกรในประเทศไทย